## La Generalitat supervisa les obres de les carreteres afectades per les inundacions d’octubre durant el nou episodi de pluges

*** Vicente Martínez Mus ha visitat la CV-50 en el terme municipal de Cheste, a on el mes de febrer passat es va habilitar un accés provisional
* La Generalitat treballa amb el Cegesem i col·labora amb la Guàrdia Civil per a garantir que les carreteres afectades siguen segures per a la circulació**

La Generalitat ha intensificat la supervisió de les obres provisionals habilitades estos mesos en les carreteres que van resultar afectades per les inundacions del passat mes d’octubre davant el nou episodi de pluges que està patint la Comunitat Valenciana estos dies.

El conseller de Medi Ambient, Infraestructures i Territori, Vicente Martínez Mus, ha visitat este dijous la CV-50, en el terme municipal de Cheste, a on el mes de febrer passat es va habilitar un desviament provisional sobre el barranc de Poio per a substituir el pont temporal instal·lat per l’UME, que ocasionava importants retencions a causa de les limitacions de la infraestructura militar.

Martínez Mus ha explicat que la situació climàtica d’esta setmana ha portat la Generalitat a adoptar “mesures preventives i de vigilància per a garantir la seguretat dels conductors i la integritat de les infraestructures”, sobretot en les zones dels barrancs i rambles afluents del barranc de Poio.

La CV-50, una via clau en la zona, disposa d’una solució provisional d’accés que, segons ha pogut comprovar el conseller, “està donant molt bon servici a la població”, encara que a causa de les pluges d’esta setmana “està sent objecte de més control”, ha indicat Martínez Mus.

“Estem treballant en col·laboració amb el Cegesem i amb la Guàrdia Civil per a assegurar que les carreteres afectades siguen segures per a la circulació, especialment en este període d’inestabilitat meteorològica”, ha declarat el conseller durant la seua visita. “És fonamental extremar la vigilància per a minimitzar riscos en les zones a on s’han realitzat obres provisionals mentres es duen a terme les reparacions definitives de les infraestructures que van resultar afectades”. Amb este objectiu, s’ha decidit que l’accés provisional de la CV-50 a Cheste estiga tancat al trànsit durant les nits, des de les 22:30 fins a les 05:30 hores.

A més d’esta via, tècnics de la Conselleria també estan supervisant les obres de la CV-33 i la CV-36 que es fan en els voltants del barranc de Poio, a on s’estan prenent les mesures necessàries per a garantir la seguretat viària.

**Visita a FGV**

El conseller també ha visitat el lloc de comandament de Ferrocarrils de la Generalitat Valenciana (FGV) habilitat després de les riuades del passat 29 d’octubre en les instal·lacions de Machado. Juntament amb el gerent d’FGV, Alfonso Novo, ha verificat que la xarxa de Metrovalencia no ha patit cap incident ressenyable en este últim episodi de pluges i s’opera amb normalitat.

Fecha: 06/03/2025